Օրերս վերջապես մայրաքաղաքի իշխանությունները վճռական հայտարարություն արեցին, որ այս շենքը քանդվելու է: Քանդման աշխատանքները տևելու են մոտ 9 ամիս: Ինչպես տեղեկացրեց քաղաքի գլխավոր ճարտարապետ Նարեկ Սարգսյանը` հնարավոր է, որ այստեղ կառուցվի կինոթատրոն: Իհարկե, այս հայտարարությունը վճռական չէր, ինչն էլ չի բացառում, որ կարող է մի օր փոխվել որոշումն, ու այստեղ հայտնվի հերթական էլիտարը: Սակայն կինոթատրոնի կառուցման գաղափարն իսկապես պիտի պաշտպանել, որովհետև այսօր Էրեբունին, կայարանամերձ հատվածը զրկված են որևէ մշակութային օջախից: Երկաթուղայինների մշակույթի պալատը շատ վաղուց իր նպատակին չի ծառայում, փակվել է տարածքում ժամանակին գործունեություն ծավալած երկու կինոթատրոնը, չկան համերգային դահլիճներ: Ուրեմն, իսկապես հրաշալի առիթ է` մայրաքաղաքի մի կարևորագույն հատվածում մշակութային օջախ ունենալու, երիտասարդության հանգիստը կազմակերպելու համար: